**Z A P I S N I K**

**SA 7. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 25. siječanj 2018.

Predsjednik Gradskog vijeća g. Pongrac – otvorio je 7. sjednicu te konstatirao da je sjednici prisutno 14 članova Gradskog vijeća, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen Zapisnik sa 6. sjednice Gradskog vijeća.

Gradsko vijeće jednoglasno je usvojilo sljedeći

DNEVNI RED

0. Aktualni sat,

1.Razmatranje prijedloga i donošenje Odluke o izdvajanju dijela naselja Caginec i

pripajanju naselju Ivanić-Grad,

2.Razmatranje prijedloga i donošenje Odluke o izmjeni i dopuni Odluke o granicama naselja na području Grada Ivanić-Grada,

3.Razmatranje prijedloga i donošenje Odluke o dopuni Odluke o određivanju imena uli-ca i trgova u naseljima na području Grada Ivanić-Grada,

4.Razmatranje prijedloga i donošenje Odluke o izdvajanju dijela Mjesnog odbora

Caginec - Prkos i pripajanju dijela Mjesnom odboru Gornji Šarampov,

5.Razmatranje prijedloga i donošenje Odluke o izmjeni i dopuni Odluke o granicama jedinice mjesne samouprave,

6.Razmatranje prijedloga i donošenje Odluke o odabiru najpovoljnijeg ponuditelja za kupnju nekretnine u Poduzetničkoj zoni Ivanić-Grad Sjever – Zoni 6,

7.Razmatranje prijedloga i donošenje Plana rada Gradskog vijeća Grada Ivanić-Grada za 2018. godinu,

8.Razmatranje prijedloga i donošenje Odluke o raspoređivanju

sredstava iz Proračuna Grada Ivanić-Grada za 2018. godinu za redovito financiranje političkih stranaka i člana izabranog s liste grupe birača, zastupljenih u Gradskom vijeću Grada Ivanić-Grada,

9.Razmatranje prijedloga i donošenje Odluke o načinu pružanja javne usluge prikuplja-nja miješanog komunalnog otpada i biorazgradivog otpada,

10.Razmatranje prijedloga i donošenje Odluke o izmjenama i dopunama Statuta Grada Ivanić-Grada,

11.Razno.

Gosp. Vržogić – je pripremio nekoliko pitanja za aktualni sat. Navodi da je povijesni drvored prema groblju u Školskoj ulici koji je zbog proširenja ulice i izvedbe parkirališnih mjesta dijelom uklonjen, te da ga je potrebno obnoviti i obnovu izvesti vraćanjem povijesne aleje na području od Ul. kralja Tomislava do ulaza na groblje. Umjesto nedostajućih posaditi nova stabla a između drvoreda urediti i biciklističku stazu. Uređenje Ulice kralja Tomislava treba podrediti obnovljenoj aleji, a izvor je konzervatorska podloga i detaljan opis uređenja. Pitanje je zašto se odustalo od toga tj. da li se u novim urbanim intervencijama na području grada ne treba više držati preporuka konzervatorske struke? Drugo pitanje, u Razvojnoj agenciji IGRA zaposlene su dvije nove osobe i sad ih je ukupno četiri, što je gospodin Gadža potvrdio na održanom intervjuu dan prije. Zanima ga koliko je osoba s područja grada Ivanić-Grada zaposleno, čime je bilo uvjetovano zapošljavanje bivšeg zamjenika župana i komentar zar na području grada nema stručnjaka, mladih ljudi koji bi mogli raditi u svom gradu i njegova pretpostavka da se unaprijed znalo da je natječaj namješten i tko će doći na radno mjesto. Komentira kako se tražila srednja stručna sprema, a gospođa koja je zaposlena na mjestu tajnice je diplomirala ekonomiju te da bi na radnom mjestu u IGRI trebalo preferirati mlade stručne osobe koje su iz Ivanić-Grada sa završenom visokom stručnom spremom. Treće pitanje, za koje moli pisani odgovor. Koliko je u 2017. godini osoba u Gradskoj upravi bilo zaposleno na ugovor o dijelu, koje su to osobe, njihova imena i koliko je ukupno utrošeno na te ugovore? Četvrto pitanje, zanima ga dali se temeljem izrađene studije uređenja povijesne jezgre planira tijekom 2018. godine započeti rješavati problem nedostatnih parkirnih mjesta u centru grada? Peto pitanje, navodi da su visoke cijene računa za plaćanje utroška vode unatrag tri mjeseca, pošto se ne ispostavljaju svaki mjesec ti računi, te je to bio popriličan udar za građane. Komentira kako je ukupna cijena vode koja je izražena u postocima 40 posto dok su svi ostali nameti na kubik vode negdje oko 60 posto i moli interpretaciju odgovorne osobe da građanima i tu zagovornicom kaže od čega se sve zapravo taj račun sastoji, od kojih sve nameta na kubik vode? I navodi da je dogovor da se računi ne plaćaju tromjesečno nego dvomjesečno, međutim misli da je bolje da se računi formiraju jednom mjesečno jer u računu za vodu postoji i naknada za izračun, za dostavu računa i izradu računa od 25 kuna po računu mjesečno. Stoga su građani ovoga puta za izradu računa koji je tromjesečni platili 75 kuna.

Gradonačelnik - Navodi da se vodilo računa o prostoru uz rijeku Lonju, on je definiran kroz sam projekt uređenja šetnice, odnosno druge faze šetnice, kojim se zapravo i uspostavlja šetnica. Komentira kako je taj dio do sada bio u potpunosti devastiran, da te šetnice zapravo nije ni bilo i da se upravo ovim projektom druge faze šetnice uređuje taj dio i vraća u stanje kakvo je bilo nekada. Prilikom samih radova došlo je do vidjela stanje samih drveća kestena koja su tamo posađena, bilo je predviđeno rušenje 6 stabala od svih stabala koja su bila u tom djelu, a osam stabala je bilo u izrazito lošem stanju s obzirom da je taj dio predviđen za korištenje pješaka, biciklista i ljudi. Odluka je donesena da se postojeća stabla radi stanja u kojemu jesu uklone, pod nadzorom stručnih osoba koje su to i procijenile. Posaditi će se nova stabla i uspostaviti novo stanje koje će odgovarati onomu što je nekad bilo. U projektu na tom djelu predviđeno je zasaditi sedamdeset novih stabala. To će biti drvoredi takve veličine da će se vrlo brzo uspostaviti stanje kakvo je bilo prije intervencija u sam prostor, čime je ta cijela aleja bila narušena odnosno nije niti postojala. Veseli ga pomisao da će taj projekt, kada se dovrši, postati jedan od ukrasa grada. Svi projekti su bili u komunikaciji s javnošću i smatra da si je svatko tko je imao interesa mogao dati truda i informirati se, a ne pisati komentare o betonizaciji grada i kako se ruše drveća. Samo u 2017. godini zasađeno je 170 novih stabala na području grada. Samo na prvoj fazi šetnice sedamdeset stabala, te se vodi briga da Ivanić-Grad postane zeleni grad i sve intervencije koje su u prostoru su vođene tom mišlju. Na drugo pitanje o javnim natječajima koji su provedeni će odgovoriti direktor Razvojne agencije. Što se tiče trećeg pitanja pisani odgovor će biti dostavljen do sljedeće sjednice Gradskog vijeća. Problematika parkiranja, parkirnih mjesta u gradu i eventualne naplate parkinga i slično je stalna problematika u gradu, pa i sama rekonstrukcija postojećih ulica u kojima se radi i predviđa uspostavljanje novih parkirnih mjesta, navodi da postoje još dvije lokacije u kojima se planiraju otvoriti nova parkirna mjesta. Jedan je dio kod srednje škole i imaju građevinsku dozvolu koja je u planu koji je donesen za 2018. godinu u proračunu. O tome se razmišlja i smatra da je to problem u gradu. Pretpostavlja da će gospodin Broz odgovoriti na pitanja vezana za račune iz vodovoda i odvodnje.

Direktor Valentin Gadža – potvrđuje da su u Razvojnoj agenciji IGRA zaposlili dva nova djelatnika zbog ogromnog povećanja obujma posla koji se dogodio u zadnjih pola godine, natječaj je bio u potpunosti transparentan i javan i javile su se dvije osobe za dva radna mjesta koje u potpunosti odgovaraju traženim radnim mjestima i kvalifikacijama. Navodi da preferiraju ljude s lokalnog područja Ivanić-Grada i okolice, ali jednostavno ne mogu to natječajem uvjetovati. Natječaj je bio potpuno javan i mogao se prijaviti bilo tko. Prva dva djelatnika zaposlena u Razvojnoj agenciji su s ovog područja, druga dva nisu i to se ne može uvjetovati. Nije razumio pitanje koje se odnosilo na poslovnu tajnicu, a navodi da u Razvojnoj agenciji mogu raditi i ljudi sa srednjom stručnom spremom i sa visokom stručnom spremom. Što se tiče obujma poslovanja navodi da su nedavno potpisali ugovore za konzultantske usluge gdje će Razvojna agencija provoditi konzultantske usluge za sljedeće četiri općine. To su općina Križ, općina Orle, općina Dubrava i općina Vedenica, pored osnivača Grada Ivanić-Grada i u pregovorima su s općinom Rugvica. Smatra da je zapošljavanje u potpunosti opravdano.

Gosp. Vržogić – Nije zadovoljan odgovorom direktora RA IGRE kada kaže da su takve bile natječajne kondicije i da se po tim natječajnim kondicijama primalo. Navodi da je te natječajne kondicije odredio gospodin Gadža i da je on zaključio da ne trebaju visoko obrazovanu osobu, nego da trebaju osobu sa srednjoškolskim obrazovanjem. I ironično navodi da bi djeca iz Ivanić-Grada trebala sa svojim visokim obrazovanjem otići u Zagreb ili Njemačku.

Gospodin Broz - Objašnjava da se svaki račun u vodoopskrbi po zakonu sastoji od dva dijela, od fiksnog i varijabilnog dijela. Fiksni dio se ne odnosi samo na dostavu računa, u njega je uračunato održavanje i umjeravanje vodomjera, održavanje vodovodne mreže, ispitivanje vodovodne mreže koju su zakonski dužni raditi svaki mjesec, a umjeravanje vodomjera svakih pet godina. U tom fiksnom dijelu se nalazi i stavka za dostavu računa i očitanje računa, izradu računa i još nekih drugih stavki, ali veći dio troškova se odnosi upravo na ispravnost mreže i vodomjera. Što se tiče varijabilnog dijela sama cijena vode na ovom području je 5 kuna i 53 lipe i nije se mijenjala od 2010. godine, tada je doneseno povišenje sa 4 kune i 97 lipa. To se desilo radi promjene nabavne cijene INE koja je u tom trenutku bila dobavljač i podigla cijenu vode. Ta cijena je do 01.01. 2018. i dalje na snazi, makar su dobili povišenje cijene kada su počeli kupovat vodu od holdinga. Za 25 posto je povišena uvozna cijena vode, a nisu povisivali troškove za građane. Što se tiče znači naknada postoji naknada za korištenje koja iznosi 2 kune i 85 lipa po kubiku. Tu naknadu uređuje, odnosno donosi uredbu vlada o njenoj visini. Ona je prihod hrvatskih voda, a vodoopskrba je tu samo da ubire i prosljeđuje tu naknadu Hrvatskim vodama. Tako isto što se tiče naknade za zaštitu ona je također prihod Hrvatskih voda, Vlada RH donosi uredbu o njenoj visini i ona iznosi 1 kunu i 35 lipa po potrošenom kubnom metru vode. Naknada za razvoj je naknada koju donosi jedinica lokalne samouprave. U Gradu Ivaniću se radi o 2 kune, namjenski se troši za razvoj i održavanje to jest najvećim dijelom za razvoj mreže odvodnje i vodoopskrbe i u ovom slučaju se radi o naknadi za europske projekte koji dolaze, to jest koji su već tu pred nama RVS i Aglomeracija Ivanić-Grad. Cijena varijabilne odvodnje je 2 kune, to je bilo nekada u nadležnosti tvrtke Gradske odvodnje, nagađa da je nekakvih godinu dana ta cijena na snazi. Što se tiče pročišćavanja ona je 74 lipe po kubiku i od 2014. je nepromijenjena, kada je uvedena općenita naplata odvodnje i pročišćavanja na području grada Ivanića. Navodi da se još obračunava i PDV i da je to to što se tiče cijene vode. Ukupna cijena vode do sad je za građane grada Ivanića iznosila 15 kuna i 55 lipa sa svim davanjima, odvodnjom, pročišćavanjem, pdv-om i svime što je do sada bilo uključeno u cijenu.

Gospodin Golubić – Zanima ga kakva je komunikacija grada Ivanić-Grada sa Županijskom upravom za ceste i sa općinom Rugvica oko postavljanja znakova pravac Ivanić-Grad na barem tri mjesta gdje nedostaju. Uputio je dopise prema općini Rugvica i Županijskoj upravi za ceste. Zanima ga zašto grad Ivanić-Grad nije geografski vidljiv i određen, a svaki grad koji drži do sebe treba biti sa svih geografskih koordinata oko sebe vidljiv, privlačan, usmjeren prema sebi i svojim prometnicama. Radi se o prometnicama županijska cesta 3072 i lokalna 3114 iz smjera male Ostrne preko Leprovice, to je „famozna“ cesta kojom većina građana grada Ivanić-Grada ide na posao u Zagreb i vraća se nazad. Kod nadvožnjaka odnosno Savinog centra Mupa, tamo ne postoji tabla pravac Ivanić-Grad, a tamo dnevno prometuje oko 4000 vozila. Zanima ga dali grad Ivanić-Grad želi komunicirati s općinom Rugvica oko postavljanja znaka za grad Ivanić-Grad? Druga cesta je županijska cesta 3074 u pravcu Božjakovina željeznička stanica. Tamo je raskrižje ulice kralja Zvonimira i simptomatično zvuči Ivanićgradske ulice, a nema nikakvoga znaka. Misli da bi bilo primjereno da se tamo stavi znak pravac grad Ivanić-Grad. Nije dobio odgovore od Županijske uprave za ceste i općine Rugvica. Postavlja pitanje kakav je napredak grada u razvoju geografskog informacijskog sustava, te ukratko objašnjava informacijski sustav za planiranje razvoja gradova, koji je naš grad počeo razvijati. To je jedan modularan pregled GUPA UPEUA svih prioriteta prometnog vodoopskrbnog sustava izgrađenosti. Sve više jedinica lokalne uprave i gradova je prionulo izradi tog geografskog informacijskog sustava a njegove prednosti su jako velike. Zbog planiranih investicija u gradu taj sustav utječe na smanjenje troškova gradske administracije od 5 do 10 posto i time se sam otplaćuje. Olakšava i ubrzava komunikaciju građana i svih gradskih službi. Jednostavan pristup sustavu preko mobitela i laptopa. Predlaže ako je netko zainteresiran da pogleda GIS grada Karlovca koji funkcionira već 5 godina. U kojem stadiju je razvoj GISA? Zahvaljuje predsjedniku Gradskog vijeća gospodinu Željku Pongracu na postavljenom pitanju na Županijskoj sjednici oko stanja sportske dvorane srednje škole Ivan Švear. Tu dvoranu koristi 800 djece i potrebno je napraviti sanaciju parketa. Postavlja pitanje kakva je komunikacija grada, srednje škole Ivan Švear i Zagrebačke županije oko rješavanja tog problema. Postavio je pitanje i ravnateljici Pavlović u srednjoj školi, ali nije dobio odgovor.

Gradonačelnik – drago mu je što je uočen problem tabli i vjeruje da će se to riješiti i da će se postaviti table. Smatra da neće biti nikakvih problema što se tiče postavljanja tabla na cestama općine Rugvica. Nada se da neće biti isto nikakvih problema sa ŽUCOM iako oni reagiraju sporije. Po tom pitanju komunalni redar je već dobio naloge na temelju zaprimljenih pitanja i poduzeo određene radnje. Nada se da će se to riješiti i prihvaća obrazloženja i komentare i na neki način potrebu da se

tako nešto napravi, pogotovo što je to prometnica koja je i županijska, ali je najveći problem postala našega grada i zahtjeva dodatne angažmane. Nada se da će se taj problem riješiti iako sigurno neće biti brzog rješenja na toj prometnici, ali vjeruje da će ju uspjeti krenuti u dobrom smjeru. Razgovarao je i sa županom o tome i imaju potporu da bi se to možda moglo riješiti na neki drugi način. Što se tiče GISA drago mu je da je postavljeno to pitanje i da se gospodin Golubić potrudio obrazložiti za građane o čemu se radi. Navodi da je i sam položio prvi i drugi modul za rad u programu GIS kroz svoje stručno napredovanje, smatram da je on vrlo koristan u mnogo stvari. Prije nekoliko godina imali su jedan pokušaj uvađanja GISA kroz komunalni centar, ali zbog velikih troškova zaključili su da se ne isplati uvađanje toga sustava kroz komunalni centar. Taj sustav i njegova ugradnja traži vrlo velika ulaganja, radi se o milijunskim iznosima. On naravno mora obuhvatiti kompletnu komunalnu infrastrukturu od plinskih mreža preko vodovodnih mreža, kablova t-coma, HT-a, na našem području INE, CROSSCA plus još djela koji se tiče onoga što je za grad bitno komunalnu naknadu samih objekata, građevina itd. Nema puno ljudi koji znaju raditi u GISU i koji su kvalificirani za taj sustavu i da znaju u njemu raditi. Navodi da su imali namjeru prošle godine zaposliti jednu osobu u gradu koja bi samo radila GIS sustav i da se krene samo s njezinim uvađanjem. To nisu uspjeli uspostaviti, ali smatra da je izlaganje gospodina Golubića na neki način dalo i potporu tome da se promisli o tome. Uvađanje toga sustava traži najmanje jednu osobu da se zaposli u gradu i pretpostavlja još nekoliko osoba u komunalnim poduzećima koje bi morale raditi samo na tome. Slaže se s time da su benefiti toga sustava sasvim sigurno značajni, jer se vrlo brzo i na vrlo jednostavan način može doći do podataka koji su u pojedinom trenutku izuzetno važni i doslovno sa klikom na print isprintati određeni dokument koji je bitan. U Gradskoj upravi se radi na jednom drugom sustavu libusoftu koji nije kompatibilan s GISOM. Navodi da su i gradske tvrtke računovodstveno-komunalne u sustavu libusofta i da uvađanje drugog sustava traži dodatno razmatranje i financijsku pripremu za uvođenje sustava. Što se tiče pitanja parketa na Žeravincu imali su ga u proračunu i prošlu i pretprošlu godinu. A srednja škola je pitanje za sebe. Već nekoliko puta su upozoravali na to ravnateljicu srednje škole, i bio je održan sastanak za tu dvoranu ranije toga tjedna. Zamjenik Cuvaj je bio nazočan tom sastanku i ima više informacija o dvorani.

Gospodin Cuvaj – bio je ovaj tjedan na sastanku s gospođom Tudović i gospođom Pavlović u Županiji s gospodinom Fašaićem i zamjenikom župana Hrvojem Frankićem. Više puta su upozoravali na stanje školske sportske dvorane Ivan Švear što grad, što srednja škola, na žalost ti dopisi su redovito završavali negdje u ladici i zamjenik župana nije ni znao kakvo je stanje. Dogovorili su se za prvi slobodan termin da će zamjenik župana doći u Ivanić-Grad osobno pogledat kakvo je stanje te školske sportske dvorane. Smatra da to više nije ista dvorana što je bila prije 10 godina, da se osjeti miris amonijaka, odnosno smrad, krov je u lošem stanju, koševi se ruše i da ta dvorana više nije za upotrebu, već je opasna po život. Navodi da će skupa sa zamjenikom župana obići u prvom slobodnom terminu lokaciju.

Gospođa Acinger – prenaša u ime skupine građana iz centra Ivanić-Grada apel. Radi se o prometu kroz ulicu kralja Tomislava odnosno od smjera mosta na Lonji od Privredne banke sve do semafora. Tamo se odvija promet velikom brzinom i građani koji tamo žive mole grad i gradska tijela dali je moguće da se napravi neka komunikacija ili pokrenu aktivnosti da se ili na neki način korigira prometna signalizacija ili da se postave ležeći policajci s obzirom da je ta ulica frekventna, da ima puno pješaka u blizini je škole i crkve.

Gospođa Češković – ima nekoliko pitanja. U Petrinjskoj ulici u Breškoj Gredi su popucale cijevi ispod ceste te je asfalt oštećen i propao, a samo je pitanje vremena kada će propasti do kraja. Zanima je da li stanari ulice uskoro mogu očekivati sanaciju? Što se tiče drugog pitanja zanima ju dali je moguće s vremena na vrijeme nasipati Čakovečku, pošto je u lošem stanju rupa na rupi i svakodnevno se vozi teška mehanizacija. Iduće pitanje postavlja u vezi Dugog mosta u Posavskim Bregima. Navodi da je most u lošem stanju, zaštitna ograda je na dijelovima oštećena, pješačka staza je puna rupa i ploče s natpisima su nestale. Najveći problem predstavlja sama cesta pogotovo na spojevima, na tim mjestima su nastale rupe, malo je pokrpano ali i to je propalo. Svakodnevne prolaznike zanima dali će se poraditi na popravku mosta? Četvrto pitanje. U Posavskim Bregima u rujnu 2015. godine su asfaltirane dvije ulice koje vode do sajma, ali svaka je asfaltirana do pola, a jedna čak manje od pola. Navodi da se kasnije očekivalo da će se to asfaltirati do kraja, ali do danas ništa nije napravljeno. Zanima ju zašto su uopće asfaltirane dvije ulice do pola, a ne jedna cijela i kada će se asfaltirati do kraja? I peto pitanje u Katancima 1 u Posavskim Bregima postoji problem odvodnje oborinskih voda. Na kraju ulice s obaju strana leži voda zato jer nema kuda otići te ju zanima može li se očekivati rješenje za taj problem.

Gradonačelnik – Navodi da se radi u glavnom o komunalnoj problematici, te si je sve i zapisao. Traži komunalnog redara da odgovori na postavljena pitanja. Navodi da je po planu asfaltiranja za 2015. bilo dogovoreno da se taj dio asfaltira na taj način, a za ovu godinu će vidjeti koje će ulice upasti u plan asfaltiranja. Smatra da je tako odlučeno asfaltiranje zbog izloženih kuća na početku ulica pa se to na takav način asfaltiralo, ali ne može točno dati odgovor za 2015. godinu. Ne izgleda mu pametno to kako je gospođa Češković izložila, ali morao bi doći i vidjeti. Misli da je gospodin Abramović dobio jasne naputke da obiđe teren s pitanjima gospođe Češković i da se nađe neko rješenje.

Gospođa Češković – navodi da asfalt nije došao do zadnjih kuća, da ih ima još te da s tim asfaltiranjem nije ništa riješeno.

Gospođa Špoljarić-Carević – postavlja pitanje Gradonačelniku dali je pristigla potvrda Ministarstva o otvaranju i upisima studenata u visoku školu da zainteresirani budući studenti mogu planirati upis rujnom ove godine.

Gradonačelnik – navodi da je od prekjučer ministrica dala dopuštenje i da su svi preduvjeti što se tiče dokumentacije sada riješeni i da je pred njima donošenje akata koji su sada preostali nakon ovoga za otvaranje visoke škole i navodi da je sada potpuno izvjesno da će u rujnu visoka škola početi sa radom. Ta tema će vjerojatno biti i tema Gradskih vijeća s obzirom da će se jedan dobar dio točaka vezano za uspostavu visoke škole vrlo brzo kroz nekih 15-ak dana naći isto i na stolu ovog gradskog vijeća.

Gospodin Malec – pripremio je pet pitanja. Prvo pitanje vezano je za Siporeks naselje, ulica A.G. Matoša Raposka dali su ishođene dozvole i dali je odabran izvođač radova? Navodi da je idealno vrijeme za raspisivanje natječaja, odabir izvođača ako postoji sva potrebna dokumentacija kako bi kada se steknu vremenski uvjeti mogli početi s izgradnjom. Drugo pitanje je vezano za raspisani natječaj za energetsku obnovu zgrada javnog sektora koji je raspisalo Ministarstvo graditeljstva i prostornog uređenja. Zanima ga koje smo zgrade prijavili na taj natječaj ako jesmo, ako nismo, zašto nismo. Natječaj pokriva, odnosno sva sredstva su namijenjena za društvene djelatnosti i zgrade između ostalog društvenih djelatnosti kao što su vrtići, osnovne škole, srednje škole, knjižnice, muzeji i zdravstvo, uprava i uredske djelatnosti, sportske djelatnosti, vatrogastvo, vjerske zajednice. Navodi da su pojedini objekti u lošijem stanju te da je idealno vrijeme da se javimo na neki od tih natječaja. Treće pitanje je vezano za zelene otoke. Vidio je da se u Donjem Šarampovu zeleni otoci pretvaraju u javna odlagališta otpada. Ne samo u Donjem Šarampovu već i na području grada, u nekoliko mjesnih odbora gdje neodgovorni građani odlažu smeće. Smatra da to izgleda ružno i da nije prihvatljivo za grad, zanima ga dali edukacijom, redovitim odvozom, praćenjem, snimanjem se može doći do rješenja. Četvrto pitanje je vezano za dvoranu Žeravinec. Navodi da je dosta uporan oko toga s obzirom da prati redovno sportska događanja koja se odvijaju tamo u sportskoj dvorani te da je parket u izuzetno lošem stanju. Misli da je parket ne adekvatan s obzirom da smo imali hrvatsku reprezentaciju na pripremama, više-manje sve selekcije rukometnog saveza, te je dvoranski sport vrlo razvijen u gradu. Smatra da sredstva koja uplaćuju u Županiju nisu razmjerna sredstvima koja se vraćaju i nisu dovoljna za obnovu. Misli da je došao kraj tome da ih se prestane moliti da pomognu pri obnovi i da se stvari trebaju uzeti u svoje ruke. Osnivač je županija i misli da je to maćehinski odnos s obzirom da su suvlasnici i smatra da se nešto mora poduzeti. Zamjenik gradonačelnika rekao je da je dvorana na Žeravincu u takvom stanju da je opasna po život, ne zna dali je onda preporučljivo slati djecu tamo. Peto pitanje je vezano za račune za plin za prosinac i studeni, odnosno računi koji su dolazili u prosincu i siječnju. Smatra da su bile visoke cijene računa i da se redovito mijenjaju te bi htio pitati Gradonačelnika o čemu se radi i zašto se to događa.

Gradonačelnik – Što se tiče prvog pitanja i Siporeks naselja navodi da u prvoj fazi nije postojala nikakva dokumentacija za naselje, već je bila planirana sanacija pod povećanim održavanjem, kao takva ono nije bilo prihvatljivo za prijavu na bilo kakve natječaje. Nakon toga se krenulo sa projektiranjem svih ulica koje se mogu pod jedno svesti, odnosno naselje Siporeks. Nakon dobivanja građevinske dozvole promijenili su se uvjeti za sufinanciranje Hrvatskih voda, koje ne prihvaćaju građevinske dozvole koje obuhvaćaju i dio odvodnje vodovoda zajedno sa cestom, nogostupom i javnom rasvjetom. Nakon toga su preistupili odvajanju te građevinske dozvole na dvije građevinske dozvole, posebno ona koja je prihvatljiva za Hrvatske vode i vodovod i odvodnju, odvojili su od onog građevinskog dijela koji je prihvatljiv za grad. Navodi da je u ovoj godini planirano da tvrtka Vodovod i odvodnja Zagrebačke županije provede natječaj i započne sa radovima uređenja kompletne kanalizacije i sanacije trupa ceste uz određeno proširenje gdje će i grad učestovati sa svojim dijelom i očekuje da će se to ove godine izvesti. Razgovarat će s direktorom da se taj natječaj što brže provede, kako bi se u sezoni radova mogli započeti radovi na tom dijelu. Vjeruje da će se onaj dio koji se odnosi na nogostup grad odraditi u idućoj godini, a ovaj dio samog trupa ceste, ceste, prometnice i kanalizacije da će biti odrađen u ovoj godini. I taj natječaj će provesti tvrtka Vodovod i odvodnja Zagrebačke županije. Osobno je bio već dva puta u Hrvatskim vodama, navodi da taj dio nije bio u njihovom planu, ali donijeli su obećanja da će se on naknadno uvesti u plan čime će biti i sufinanciran sredstvima Hrvatskih voda kako bi smanjili ovu vlastitu komponentu koju je direktor već rekao da je dvije kune za održavanje i služe za investicije u sustavu vodovoda i odvodnje. Što se tiče natječaja za energetsku obnovu zgrada, planiraju prijaviti određene zgrade na taj natječaj. Navodi da je Razvojna agencija IGRA preuzela pripravu sve natječajne dokumentacije. Radi se o prijavi nekoliko domova. Navodi da su poprilično energetski obnovili zgrade, dva vrtića, zgradu komunalnog centra, Pučko otvoreno učilište, još im je ostalo za obnoviti zgradu vatrogasaca, javne vatrogasne postrojbe koje će pripremiti za taj natječaj i također nekoliko domova. Kod samih domova postoji problem legalizacije, odnosno dijela objekata koji nisu legalizirani, a traže takve zahtjeve. Idući dan se održava sastanak u gradu na tu temu, da se vidi koji se domovi mogu legalizirati i prijaviti na taj natječaj. Vjeruje da će se dva do tri doma, jedan vrtić i zgradu javne vatrogasne postrojbe uspjeti prijaviti na natječaj. Ponavlja da pripremu dokumentaciju za grad odrađuje RA IGRA. Navodi da grad ima ugovor za zelene otoke s tvrtkom Unia koja za njih obavlja taj dio posla. U ovoj godini taj dio posla, ugovaranje partnera, prebaciti će na tvrtku Ivakop koja će se uskladiti s novim Zakonom i preuzeti direktno posao ugovaranja s tom tvrtkom za zelene otoke. Svjestan je problematike i nisu zadovoljni, djelom i neodgovorni građani smatraju da su to mjesta na koje se može odložiti baš sve, možda i jednim djelom sama tvrtka koja na pojedinim lokacijama gdje je veći pritisak ne odvaja dovoljno taj otpad. To će na neki način biti posao direktorice Ivakopa da nadgleda i proba dovesti i tu problematiku u red. Slaže se s gospodinom Malecom što se tiče dvorane Žeravinec, prihvaća sve što je rekao. Pokušao je nekoliko puta dobiti zeleno svijetlo od župana i pročelnika. U proračunu je i u gradu bio osiguran dio novaca za tu investiciju, to se međutim nije desilo i smatra da i dalje treba vršiti pritisak. Prije dva mjeseca pokušao je sve županijske vijećnike okupiti u gradu, da bez obzira na stranačku pripadnost ili politiku svi zajedno pritisnu sa svih strana prema županiji. Ima nekoliko projekata koji su za grad važni i gdje su vidjeli smanjivanje sredstava koje grad dobiva. Radit će i dalje na tome i osobno će sa svoje strane napraviti sve da se uspije urediti taj parket. Parket je nekoliko puta saniran, ali stanje je loše. Ne zna točno o kojem se problemu radi s računima, ali na vijeću je direktor koji bi mogao odgovoriti na pitanja.

Direktor – nejasno mu je pitanje za plinske račune. Navodi da za siječanj još nisu izdali račune, a za prosinac bi trebalo za svako pojedino obračunsko mjesto vidjeti na konkretnom primjeru koji je razlog izdavanja računa uvećanog za 12 kn. Moli građane da se jave za to ovršinsko mjerno mjesto kako bi utvrdili stvarne uzroke i dali su to možda neopravdani razlozi. Kada se npr. izda račun 0 kuna, kada je u pitanju pretplata, nemaju što naplatiti. On se kompenzira s onim iznosom koji je tamo, da bi uopće mogli kompenzirati, moraju izdati račun.

Gospodin Malec – navodi da su sve zgrade koje je Gradonačelnik nabrojao za energetsku obnovu u vlasništvu grada, zanima ga što je s objektima kao što su srednja škola i osnovna škola koji se nalaze u gradu i koji su u vlasništvu županije. Predlaže da se u kontaktu sa ravnateljicama vidi što je sa Žeravincem i vjerojatno postoje problemi sa stolarijom i krovištem. U toj nekoj sinergiji ustanova koje su na području grada, a koje nisu u vlasništvu grada da se potakne kandidacija za taj natječaj. Što se tiče računa navodi da je bio precizan za račune koji su izdani u prosincu i siječnju. Postavlja retoričko pitanje da kakav je bojler koji troši za 12 kuna mjesečno plina?

Gospodin Brezovečki – pripremio je pet pitanja. Što se tiče prvog pitanja zanima ga u kojoj je fazi obnova doma Gornja Poljana na Savskoj ulici? Drugo pitanje se tiče radova u ulici Ruže. Navodi da se napokon uspjelo vidjeti da se rješavaju poklopci na odvodnim šahtovima koji se nalaze po sredini ceste. Smatra da su udubljeni nekoliko centimetara i da auti dok prolaze uništavaju felge ili gume. Drago mu je što se krenulo u realizaciju, no nije mu jasno na koji način se to izvodi. Oko šahte se nadomjestio beton i šahte su u razini asfalta. Nije mu jasno tko je u nadzoru i drugo nije mu jasno tko to izvodi na takav način. Navodi da će se kroz par mjeseci, zbog smrzavice, soliti cesta te će se taj beton uništiti i nastat će rupe. Moli objašnjenje za takav način rada. Na samom rubu ulice je prekopan plinovod koji bi trebalo asfaltirati i kod željezničke stanice je također prekopan pješački prijelaz i parkiralište. Navodi da je izašao zakon koji prijeti da ćemo dobiti penale iz EU zbog ne razvrstavanja smeća, traži od direktorice da odgovori kada ćemo dobiti posebne kante za otpad i kako će to biti organizirano u našem gradu. Peto pitanje je vezano za vandale koji čine štetu grad. Navodi da je vidio na nekoliko zgrada grafite ali isto tako i na nekoliko automobila, te moli Gradonačelnika ako može stupiti u kontakt s pročelnikom MUP-a i dogovoriti se oko toga što učiniti. Raduje se uvađanju kamera u gradu da se mogu vidjeti počinitelji.

Gradonačelnik – Navodi da su za dom u Poljani u izradi troškovnici i u pripremi su za natječaj izvođača radova, tu misli na uređenje unutrašnjosti doma, sanitarnog čvora i neke manje radove koji će taj sanitarni kontekst doma dovesti u red. O njemu se raspravljalo za obnovu cijelog tog objekta kroz plan energetske obnove s obzirom da je legaliziran. Pristupit će se određenim radovima i sanaciji kriznih točaka. Moli pisani ili direktan odgovor od odgovornih osoba za sanaciju ulice Ruža. Momentalno baze nisu u funkciji te je nemoguće asfaltirati. Razvrstavanje otpada bude u kasnijim točkama te direktorica može i kasnije odgovoriti. Što se tiče vandalizma kroz vijeće za prevenciju, razgovore, kontakte s policijskom upravom i novim načelnikom se stalno razgovara. Navodi da je grad u fazi pripreme za objavu natječaja video nadzora u gradu. Dobili su odobrenje od MUP-a i policije da se sustav televizora postavi u policijskoj postaji, gdje će biti uvid cijeloga grada. Misli da će se 20-ak kamera postaviti u ovoj godini, te iduće godina po završetku radova i na sportskom parku i na dijelovima koji nisu završeni drugi dio kamera. Dio video nadzora će biti postavljen ove godine, a iduće godine će čitavi grad biti pod video nadzorom. Policija će imati direktan uvid u kamere i smatra da će ta mjera najviše pridonijeti smanjenju vandalizma. Poručuje mladima da izostave iz svog ponašanja takav način izražavanja nezadovoljstva.

Gospodin Klak – pripremio je 5 pitanja i želja mu je da se na njih odgovori istinito i transparentno. Prvo pitanje je vezano za potpisivanje ugovora grada s domarima mjesnih odbora. Zanima ga dali se za potpisivanje ugovora između grada i domara tražila neka struka, s obzirom da je u nekim mjesnim odborima došlo do izvođenja građevinskih radova na javnom objektu kao što su društveni domovi. Dali je kvaliteta tih radova bila pod kontrolom struke, dali je bio nadzorni organ, dali domari moraju posjedovati vještinu i posjedovati adekvatnu građevinsku struku. Drugo pitanje je vezano za plaćanje zakupnine društvenih domova. Navodi da je Gradonačelnik neposredno prije lokalnih izbora vjerojatno donio odluku za plaćanje zakupa društvenih domova. Do tada je na snazi bila jedna odluka koja je dozvoljavala kako aktivnost političkih stranaka u društvenim domovima tako i za kulturna politička događanja u društvenim domovima po mjesnim odborima. S obzirom da je došlo do određenih promjena, smatra da je takva odluka trebala biti donesena na jedan transparentan način i pripremiti i donesti tu odluku na sjednicu Gradskog vijeća, kako bi se točno znalo i vidjelo tko, kada, kako i zašto. Smatra da je ta odluka bila zatvaranje političkih nastupa nasuprot vlasti danas u gradu Ivaniću što je jasno pred same izbore. Treće pitanje je vezano uz subjektivitet mjesnih odbora, prema članku 91. statuta grada Ivanića mjesni odbor je pravna osoba. To znači da ima pravo konzumirati ta ista prava, da ima pravo na žig, pravo na otvaranje računa te ga zanima što će Gradonačelnik učiniti da se to ostvari te da budu popraćeni, što je isto određeno statutom, za to obavljanje od Gradske uprave. Navodi da je zadnji put postavio pitanje u vezi škole u Dubrovčaku gdje je dobio odgovor da su konzervatori rekli da se na staroj školi u Dubrovčaku moraju postaviti nova vrata, što je grad i izvršio. Zanima ga dali su konzervatore zanimalo samo postavljanje novih vrata ili nešto drugo, kao što je loše stanje fasade ili loše stanje krova škole? Zanima ga dali može dobiti mišljenje struke konzervatora da ima uvid u to. Na prošloj sjednici Gradskog vijeća pitanje vijećnika gospodina Vržogića je bilo u vezi zimske službe, odnosno da je u Gornjem Šarampovu bila posipana cesta solju tako da se sve bijelilo, a onda su mu neki građani s Gornjeg Šarampova dojavili da nisu znali dali je to snijeg ili mraz, a poslije su vidjeli da je to sol. Zanimalo ga je zbog čega je došlo do toga, ali nisu dobili odgovore. Krenuo je tragom toga i doznao od radnika Komunalnog centra da su dobili mokru sol gdje takvi radovi posipanja nisu bili mogući. Navodi da mokra sol nema svojstvo sipkosti, te su tada morali otvoriti rasipače širom da bi nešto mogli baciti, ako su otvorili zazore na tim strojevima tada oni nisu bacali sol. Zanima ga koji je razlog da je ta sol bila mokra i da je u nju došla voda, te ga još zanima dali je zatražen atest prilikom nabave soli kojom su se vršili radovi s obzirom na prisutnost teških metala kao što su arsen, olovo, kadni, krom, bakar, živa, cink. EU je propisala nivoe do kojih ti teški metali smiju biti. Ono što znamo je da se u Hrvatskoj koristi često sol gdje višestruko premašuje granica prisutnost ovih teških metala. Ako se premašujemo granice teških metala sa abnormalnom količinom soli koja je 10-ak puta veća po jedinici određene površine, tada je znano da dolazi do zagađenja tla, vodotoka. Traži odgovor direktora Komunalnog centra.

Gradonačelnik – navodi da su domare određivali na temelju prijedloga samih mjesnih odbora i takva je bila praksa do sada. Nije određeno aktima da mora imati određenu naobrazbu, stručnu spremu ili nešto drugo. Što se tiče ugovora koji su sada potpisani oni su samo produženi s obzirom da su u Proračunu određena sredstva i svi su upoznati da će vrlo brzo biti izbori za mjesne odbore, pa u tom kontekstu nisu ni ugovori potpisani na godinu dana, nego su potvrđene odluke od prošle godine. Što se tiče plaćanja zakupnine društvenih domova misli da je to za sve jednako određeno aktima, također i što se tiče subjektiviteta mjesnih odbora pravo na sam račun i ostalog, prepušta da odgovori pravna služba grada koja može adekvatno odgovoriti. U vezi pitanja za školu u Dubrovčaku će odgovoriti gospodin Posilović. Moli pročelnicu da odgovori na pravno pitanje, a nakon nje gospodina Posilovića i gospodina Mikulića da odgovore na svoja pitanja.

Pročelnica Martina K. Crnčec – navodi da je odluka o cijeni društvenih domova donesena 2014. godine i da je u njoj regulirano plaćanje zakupnine. U vezi pitanja zakupnine za političke stranke u svibnju 2015. godine došla je odluka Ministarstva uprave da su dužni i političkim strankama naplaćivati zakupninu za društvene domove. Što se tiče subjektiviteta mjesnog odbora to je točno da je mjesni odbor pravna osoba po statutu grada Ivanić-Grada, ali u članku 111 statuta stoji da nadzor zakonitosti rada provodi, odnosno nadzire Gradonačelnik.

Gospodin Posilović – na pitanje od vijećnika Klaka odgovara da će pismenim putem dobiti mišljenje konzervatora. Morala su se staviti takva vrata na tu školu, plastična nisu dolazila u obzir. U par navrata su dolazili konzervatori u mjesni odbor u vezi te stare škole i uvjetovali su različite stvari. Bio je na sastanku prije dvije godine tamo i nisu se mogli nikako složiti oko troškovnika izrade krovišta. A morali su to napraviti i uzeti sredstva iz mjesnog odbora zato što KUD ima tamo svoje prostorije i čuvaju svoju kulturnu baštinu.

Gospodin Mikulić – ne zna da li je koji djelatnik Komunalnog centra dao izjavu da kupuju vlažnu sol i da je kao takvu ne mogu s rasipačima baciti, ako i je rekao smatra da nema dobre namjere i da ih obmanjuje. Navodi da kupuju suhu sol i da je dobro uskladištena iako veže na sebe vlagu i da rade zimsku službu kao Komunalni centar sa dva traktora na kojima su rasipači, te su samostalni izvođač Breška Greda, Šemovec Breški, Trebovec, Zelina Breška. Posipaju 11 120 m posipaju ceste i do sada zamjerki građana na tim dionicama nisu imali, a što se tiče posipavanja javnih površina, pješačkih staza, parkovnih staza, šetnica i ostalog nisu imali zamjerki da su previše bacali soli. Navodi da ako je izvođač koji radi te ulice i bacio više soli, da se možda čovjeku ili stroju omaknulo te da bi potencijalna šteta bila mnogo veća da se ulice dobro ne nasipaju. U raspisu nisu tražili koliko se štetnih tvari i metala nalazi u soli, ali zna kada nabavljali industrijsku sol konzultiraju se s Županijskim cestama i misli da su od istog dobavljača uzeli. Manje količine soli koje su uzeli na Industrijskoj cesti od jedne tvrtke zapakirane su u vrećama po 25 ili 50 kg i na njima se nalazi deklaracija sastava soli, može i detaljnije odgovoriti kada se raspita, ali sada na pamet ne zna.

Gospodin Klak – navodi da je neumjesno da domari rade građevinske radove zato što je upitna kvaliteta, odabir materijala, boja po javnim prostorima kao što su društveni domovi. To se može raditi na takav način u vlastitim domovima, ali ne na javnom prostoru bez struke, znanja i profesije. Volio bi vidjeti odluku u vezi društvenih domova i određeni cjenik. Navodi da svake godine ima skupštinu kao predsjednik HSS-a Gradske organizacije i nikada do ove godine nije plaćao društvene domove. Smatra da sve stranke nemaju jednako novaca, neke imaju više neke manje te se od 90-e do 2017-e nije naplaćivalo korištenje društvenih domova. Traži rješenje konzervatora i navodi da je također bio na sastanku sa dotičnim gospodinom, gdje su se ti konzervatori smijali tom gospodinu i poslije su mu rekli da je taj gospodin rekao konzervatorima da oni budu izvođači radova, tako da se osjećao posramljeno. Što se tiče Komunalnog centra misli da je abeceda da se traži atest sirovine da se vidi pošto su propisane norme da se ne smije ići s teškim metalima i to da dolazi do oštećenja i betona i asfalta.

Gospodin Ceranić – ima pitanje za direktora Komunalnog centra gospodina Mikulića i odnosi se na mrtvačnicu na groblju u Posavskim Bregima. Navodi da su mu se građani tužili da sanitarni čvor nije u funkciji, klima ne radi te su uklonjeni čempresi i još uvijek nisu novi posađeni. Zanima ga kada će se sve to ispraviti i popraviti. I zahvaljuje se u ime mjesnog odbora Posavski Bregi poduzeću Lonja Struk iz Kutine koje je napravila proširenje mostića na Županijskoj cesti kod škole na inicijativu iz grada.

Gospodin Mikulić – navodi da su sve mrtvačnice na području Ivanić-Grada na 9 groblja opremljene komunalnom infrastrukturom i bile su zapuštene, te su pretprošle i prošle godine proveli sanaciju pomoćnih prostorija i obnovu odra. Navodi da su popravili sanitarni čvor i stavili ga u funkciju. Ti sanitarni čvorovi su isključivo u funkciji za vrijeme trajanja ukopa, nisu javno dostupni 24 sata dnevno. Zbog nedostatka nadzora nije otvoreno za javnost. Svi sanitarni čvorovi na području Ivanić-Grada su sanirani i rade kada je to potrebno. U planu je i postavljanje čempresa ove godine, pošto je povećan iznos za nabavu zelenila. Što se tiče klime nije upoznat da ne radi, dao je nalog upraviteljici groblja da se sva komunalna infrastruktura sanira. Zapisao si je probleme i pokušat će to riješiti dok još nije došlo toplije vrijeme.

Gospodin Petrinec – navodi da je krovište loše na mrtvačnici u Posavskim Bregima i da bi se trebalo nešto poduzeti po tom pitanju. Zanima ga s obzirom da je u proračunu donesena drugačija raspodjela sredstava za mjesne odbore, iz razloga da bi se odradilo nešto kapitalno u mjesnim odborima, koji je redoslijed uređenja društvenih domova i koji bi se prvi društveni domovi uredili. Navodi da su krovovi u Deanovcu i Trebovcu u vrlo lošem stanju. Iduće pitanje je vezano za ulicu u Trebovcu konkretno Odvojak Oborovske ulice i Octenjačka ulica. To su ulice koje su građani sami asfaltirali i izgradili te su poprilično uske. Zanima ga dali je moguće da se to ove ili iduće godine riješi. Sljedeće pitanje je vezano za staru školu u Zelini Breškoj, zanima ga dali ima kakvo rješenje za tu školu dali se možda može maknuti da ne predstavlja opasnost sama po sebi, više neće imati neku ozbiljnu funkciju, a pitanje je i isplativosti ulaganja u nju. Te ga zanima ako se mogu povući neki novci iz EU fondova da se uredi i dobije neku funkciju. Zadnje pitanje je vezano za vatrogasna spremišta u Breškoj Gredi i Trebovcu. U tim spremištima se nalaze vrijedna vozila i oprema te ga zanima da li se može uz pomoć grada i sufinanciranje VZG da se do zime u ta dva spremišta uvede grijanje kako bi vozila bila stalno u funkciji i kako se ne bi morala ispuštati voda preko zime iz tih vozila.

Gradonačelnik – navodi da što se tiče prioriteta uređenja društvenih domova zamjenik Posilović je sa službenicima obišao sve domove te su utvrdili sve potrebe po tim domovima. Na zadnjem kolegiju je bila rasprava o toj temi. Nastojali su vezati te investicije s natječajem koji je vezan za energetsku učinkovitost kako bi dobili 50 posto sufinanciranja. Napravit će plan u roku tjedan dana i onda će nastojati duplicirati sredstva i domove koje mogu prijaviti na natječaj koji dozvoljava radove na krovištima, stolariji, fasadama te na centralnom grijanju. Oni koji će biti prihvatljivi njih će prve prijaviti kako bi dobili još 50 posto sufinanciranja od Ministarstva graditeljstva. Što se tiče asfaltiranja, prema planu će za ovu godinu vidjeti koje će prometnice doći na red. Navodi da je stara škola bila jedno vrijeme predmet razmišljanja i imali su neke razgovore s javnom ustanovom za upravljanje zaštićenih područja, od toga se kasnije odustalo i momentalno nemaju kvalitetnu ideju za rješenje te zgrade i smatra kako se treba o tome razmišljati. Smatra da bi vatrogasna spremišta trebala biti obuhvaćena sa natječajima koji idu za uređenje domova, s obzirom da su to prostori koji se nalaze uz domove. Misli da će se to uspjeti riješiti na taj način i da neće trebati sredstva zajednice.

1. TOČKA

Razmatranje prijedloga i donošenje Odluke o izdvajanju dijela naselja Caginec i

pripajanju naselju Ivanić-Grad

Laura Sadiković – navodi da s obzirom da je većina zemljišta u poduzetničkoj zoni prodana i investitori su započeli s gradnjom objekata, a neki su već i izgrađeni potrebno je izmijeniti dosadašnje granice naselja Ivanić i granice naselja Caginec. Sadašnja poduzetnička zona većinom je unutar naselja Caginec stoga je potrebno izmijeniti taj dio koji ulazi unutar naselja Caginec te ga pripojiti naselju Ivanić-Grad. Napominje da su svih prvih pet odluka točaka dnevnog reda povezane i usvajaju se sve zajedno. Prvom odlukom se izdvaja i pripaja dio naselja Caginec i pripaja se naselju Ivanić-Grad. Drugom odlukom izmijenit će se osnovna odluka o granicama naselja na području grada Ivanić-Grada. Trećom odlukom će se imenovati ulica te će se s obzirom da se mijenjaju granice naselja samim time i mijenjaju i granice mjesnih odbora. Da bi se to sve bolje shvatilo prikazat će kartografski prikaz kojeg će prezentirati gospođa Katica Glogoški.

Katica Glogoški – navodi da su svi prisutni dobili u materijalima opis djela naselja koji se izdvaja iz naselja Caginec i pripaja se naselju Ivanić-Grad. To je prikaz dijela naselja na kojem plava crta označava područje naselja Caginca po sadašnjoj odluci i stanju. Taj dio naselja Caginec se izdvaja i pripaja naselju Ivanić-Grad. U sljedećoj odluci se obuhvaća kompletan opis granice naselja koji će se izmijeniti u integralni tekst. Sljedeća plava crta pokazuje novu granicu naselja Ivanić-Grad, sve je vidljivo na geoportalu i može se usporediti. Izdvajanje mjesnog odbora potpuno je identična granica izdvajanja mjesnog odbora kao i granica područja izdvajanja. Iz mjesnog odbora Caginec Prkos u mjesni odbor Gornji Šarampov.

Gospodin Pongrac – navodi da je cilj ovoga izdvajanja da se poduzetnička zona Ivanić-Grad nađe u samom mjestu Ivanić-Grad radi lakšeg funkcioniranja, pošte, komunikacije. Dio zone je bio na području Ivanić-Grada a dio na području mjesta Caginec, te ga sada objedinjuju u Ivanić-Grad što će olakšati sam rad našim poduzetnicima. Što se tiče predzadnje parcele navodi da su počeli radovi i da neki investitori počinju vrlo brzo dobili potvrdu glavnog projekta, stoga će ubrzo biti povećanje gradnje, a pojavio se i veći problem adrese samih tvrtki, nisu imale adresu i ulicu, pa sa odlukom o imenovanju ulice dobivaju mogučnost prijavljivanja tvrtki na području grada Ivanić-Grada. Nitko se nije javio za raspravu po prvoj točki dnevnog reda. Daje na glasovanje Odluku o izdvajanju dijela naselja Caginec i pripajanju naselju Ivanić-Grad. Navodi da je odluka usvojena jednoglasno. Prelazi na drugu točku dnevnog reda koja je vezana na prvu razmatranje prijedloga i donošenje Odluke o izmjeni i dopuni Odluke o granicama naselja na području Grada Ivanić-Grada. Gospođa Laura Sadiković je obrazložila tu odluku i nakon zaključenja rasprave daje na glasovanje Odluku o izmjeni i dopuni Odluke o granicama naselja na području Grada Ivanić-Grada. Odluka je usvojena jednoglasno. Prelazi na treću točku dnevnoga reda razmatranje prijedloga i donošenje Odluke o dopuni Odluke o određivanju imena ulica i trgova u naseljima na području Grada Ivanić-Grada i daje riječ gospodinu Kozjaku.

Gospodin Kozjak – navodi da na temelju članka Statuta Grada Ivanić-Grada i članka 37 Poslovnika Gradskog vijeća Grada Ivanić-Grada komisija za utvrđivanje naziva ulica i trgova na svojoj prvoj konstituirajućoj sjednici održanog dana 16. siječnja 2018. godine usvojila je sljedeći zaključak. Navodi pod prvo da je Komisija za utvrđivanje naziva ulica i trgova razmatrala zaprimljeni prijedlog vijeća mjesnog odbora Gornji Šarampov za imenovanje neimenovane ulice u poduzetničkoj zoni sjever zona 6. Drugo Komisija za utvrđivanje naziva ulica i trgova predlaže da se temeljem prijedloga mjesnog odbora Gornji Šarampov ulica imenuje imenom Poduzetnička ulica. Treće zaključak stupa na snagu danom donošenja.

Gospodin Pongrac – zaključuje raspravu i daje na glasovanje Odluku o dopuni Odluke o određivanju imena ulica i trgova u naseljima na području Grada Ivanić-Grada te utvrđuje da je Odluka usvojena jednoglasno. Prelazi na 4. točku dnevnoga reda Razmatranje prijedloga i donošenje Odluke o izdvajanju dijela Mjesnog odbora Caginec - Prkos i pripajanju dijela Mjesnom odboru Gornji Šarampov. Otvara i zaključuje raspravu te daje na glasovanje tu odluku. Odluka je usvojena jednoglasno. Prelazi na 5. točku dnevnoga reda Razmatranje prijedloga i donošenje Odluke o izmjeni i dopuni Odluke o granicama jedinice mjesne samouprave otvara i zatvara raspravu te daje na glasovanje Odluku. Utvrđuje da je odluka jednoglasno usvojena. Prelazi na 6. točku dnevnoga reda Razmatranje prijedloga i donošenje Odluke o odabiru najpovoljnijeg ponuditelja za kupnju nekretnine u Poduzetničkoj zoni Ivanić-Grad Sjever – Zoni 6 i daje riječ gospođi Tihani V. Počuč.

Gospođa Tihana V. Počuč – navodi da je prijedlog Odluke rezultat je još jednog sastanka Povjerenstva za raspolaganje nekretninama u poduzetničkoj zoni. Na otvaranju ponuda 15. siječnja dostavljena je ponuda trgovačkog društva Hvaljen Budi koja je ponudila cijenu od 514 800 kuna, sukladno odluci Gradskog vijeća to trgovačko društvo zbog kvalitetnog gospodarskog programa planiranog broja zaposlenih ljudi ostvarilo je pravo na popust za cijenu zemljišta u iznosu od 50 posto i stoga je donesen prijedlog te odluke nakon čega će uslijediti zaključenje ugovora o kupoprodaji i ispunjenje svih ostalih preduvjeta da bi se realizirao taj projekt iz gospodarskog programa. Predlaže da se ta odluka usvoji.

Gospodin Pongrac – otvara raspravu i daje riječ gospodinu Malecu.

Gospodin Malec – interesira ga taj kvalitetan gospodarski program, navodi da je suhoparno ponuđena odluka i zanima ga dali odmah može dobiti informacije o tvrtki, čime se bavi, kakvi su joj rezultati poslovanja, što namjerava napraviti kako bi mogao glasovati. Moli da ga se ubuduće bolje informira i smatra kako se 12 000 hektara gospodarskog zemljišta vrlo lako devastira pogrešnim odabirom investitora.

Gospođa Tihana V. Počuč – odgovara na pitanje gospodina Maleca i navodi da trgovačko društvo planira izgraditi halu u kojoj će se baviti djeletnošću pakiranja i proizvodnje proizvoda od krumpira. Tu su ostvarili prvi dio popusta, a drugi su ostvarili s obzirom na izvoznu djelatnost kojom se bave i još su ostvarili 10 posto popusta na to što planiraju zaposliti 10 ljudi i zbrojem svih tih parametara ostvaruju popust od 50 posto. Navodi da je struktura navedena u gospodarskom programu misli da je NKV i SS. Napominje da je dan prije na sjednici odbora za financije i proračun vijećnik Malec zamolio da mu se dostavi detaljan opis svih projekata u poduzetničkoj zoni i navodi da su jedan takav vijećnički odgovor imali u ožujku i nakon toga su bile neke promjene, tako da će za iduće vijeće detaljno pripremiti gdje je i koji je poduzetnik, koji su rokovi do realizacije investicije, tako da će svi to dobiti u pisanom odgovoru.

Gospodin Pongrac – nitko se ne javlja za riječ i zaključuje raspravu te daje na glasovanje Odluku o odabiru najpovoljnijeg ponuditelja za kupnju nekretnine u Poduzetničkoj zoni Ivanić-Grad Sjever – Zoni 6. navodi da je odluka usvojena jednoglasno. Prelazi na 7. točku dnevnoga reda Razmatranje prijedloga i donošenje Plana rada Gradskog vijeća Grada Ivanić-Grada za 2018. godinu te prepušta riječ gospođi Počuč.

Tihana V. Počuč – navodi da je većina vijećnika upoznata s tim planom. Plan rada Gradskog vijeća se donosi uvijek početkom godine i u njemu su okvirno navedene odluke koje Gradsko vijeće mora po pozitivnim propisima donositi s time da je taj plan podložan promjenama ovisno o tome koji zakonski propis stupi na snagu tokom godine. Ove godine je u najavi stupanje na snagu zakona o poljoprivrednom zemljištu i komunalnoj djelatnosti prema tome smatra da će nekih promjena biti, ali to su okvirno one odluke koje Gradsko vijeće mora donijeti sukladno statutu prema ovakvom zakonu.

Gospodin Pongrac – otvara i zaključuje raspravu te daje na glasovanje Plana rada Gradskog vijeća Grada Ivanić-Grada za 2018. godinu. Plan je usvojen jednoglasno. Prelazi na 8. točku koja je Razmatranje prijedloga i donošenje Odluke o raspoređivanju

sredstava iz Proračuna Grada Ivanić-Grada za 2018. godinu za redovito financiranje političkih stranaka i člana izabranog s liste grupe birača, zastupljenih u Gradskom vijeću Grada Ivanić-Grada te pročelnici Martini Kovač Crnčec daje riječ.

Gospođa Martina Kovač Crnčec – navodi da su svi vidjeli prijedlog odluke te su dobili i usporedbe s drugim jedinicama lokalne samouprave koliki je iznos mjesečnog financiranja za svakog vijećnika. Pravni temelj za donošenje ove odluke je Zakon o financiranju političkih aktivnosti i izborne promidžbe. Odlukom se raspoređuju sredstva za redovito financiranje političkih stranaka zastupljenih u Gradskom vijeću i člana Gradskoga vijeća izabranog sa liste grupe birača. Mjesečni iznos za svakog vijećnika iznosi 650 kn s time da se iznos isplaćuje tromjesečno. Napominje da su u 12. mjesecu prošle godine usvojili Proračun gdje su izglasali taj iznos. 160 000 kn je osigurano u Gradskom Proračunu, a ukupni iznos koji bi temeljem ove odluke se na godišnjoj razini isplaćivao svima njima bi iznosio 136 500 kn. ta odluka je usvojena na Odboru za statut i poslovnik dan prije i stoga predlaže Gradskom vijeću da usvoji ovu odluku.

Gospodin Pongrac – otvara i zaključuje raspravu i daje na glasovanje Odluke o raspoređivanju sredstava iz Proračuna Grada Ivanić-Grada za 2018. godinu za redovito financiranje političkih stranaka i člana izabranog s liste grupe birača, zastupljenih u Gradskom vijeću Grada Ivanić-Grada. Odluka je usvojena sa 15 glasova za i 2 suzdržana. Prelazi na 9. točku dnevnoga reda Razmatranje prijedloga i donošenje Odluke o načinu pružanja javne usluge prikupljanja miješanog komunalnog otpada i biorazgradivog otpada i daje riječ direktorici Sanji Radošević.

Gospođa Sanja Radošević, dir. trg. društva „Ivakop“ – pozdravlja sve prisutne i naročito slušatelje Obit. radia Ivanić. Kao uvodni dio napomenula je da se ova tema nadovezuje na pitanje gdina. Brezovečkog vezano uz zakonske propise koji nas očekuju i koji su nas zadnjih godina zatekli po pitanju gospodarenja otpadom u RH. U medijima se stalno povlači pitanje roka, a to je veljača 2018. godine. Nije krajnji rok od kojeg se mora krenuti sa odvojenim sakupljanjem otpada, iako on prema zakonu postoji već 2-3 godine i mi ga uredno otada izvršavamo. Međutim, na snagu stupa Uredba o gospodarenju komunalnim otpadom pa su svi vijećnici dobili na uvid Prijedlog odluke o implementaciji spomenute Uredbe u istu te će dir. gđa. Sanja R. kroz kratku prezentaciju objasniti na koji se način misli raditi i Uredba implementirati u naš, već postojeći sustav jer je to nešto čime će se intenzivno baviti kroz cijelu 2018. godinu. Gđa. vjeruje da će im svi vijećnici iskazati povjerenje da se ta Odluka izglasa. Rok za donošenje ove Odluke je 31.01.2018. g. jer Uredba kao podzakonski akt stupa na snagu 01.02.2018.g. (čekala se 3. godine i propisuje način rada komunalnih društava na terenu). Prijedlog Odluke je, znači, o načinu pružanja javne usluge Ivakopa kao poduzeća nadležnog za gospodarenje komunalnim otpadom na području Grada Ivanić-Grada kao jed. lok. samouprave. Za početak treba reći koju riječ o postojećem sustavu komparacije radi sa sustavom koji će se u isti implementirati i koji se misli primijeniti od 01.11. 2018. g., kao i o hodogramu aktivnosti kako bi svima bilo jasno, uključujući i njihove korisnike, što ih čeka u 2018. godini. Uredbom se uvode značajne novine u načinu pružanja javne usluge prikupljanja miješanog i biorazgradivog komunalnog otpada i Uredba propisuje sadržaj ove Odluke koju bi danas trebalo izglasati. Također govori o načinu pružanja javne usluge, načinu gospodarenja komunalnim otpadom, o javnoj usluzi prikupljanja miješanog komunalnog otpada i biorazgradivog. kom. otpada. te odvojenog prikupljanja otpadnog papira, metala, stakla, plastike, tekstila, problematičnog otpada, glomaznog otpada, prostornom razmještaju reciklažnih dvorišta…Ono što je bitno reći o reciklažnim dvorištima, jest da su već 2 profunkcionirala na našem području tijekom 2017.g. Jedno rec. dvorište se nalazi u Općini Kloštar kojim upravlja Ivakop d.o.o., a drugo u Općini Križ, kojim upravlja tvrtka „Poduzetnička zona“. Ono što očekuje Grad Ivanić-Grad je izgradnja reciklažnog dvorišta na području odlagališta Tarno, a koji proces je u fazi odobrenja u Ministarstvu jer je „Ivakop“ aplicirao dokumentaciju javivši se na Javni poziv Ministarstva za izgradnju reciklažnih dvorišta. U Odluci (koju treba izglasati) , također se govori o načinu izračuna granične količine miješanog komunalnog otpada za određena razdoblja, načinu uvjeta određivanja i obračuna naknade za gradnju građevina za gospodrenje kom. otpadom. Znači, to su sve stvari koje su implementirane iz Zakona o održivom gospodarenju otpadom i na to mi ne možemo utjecati. Cilj Uredbe je uspostava kvalitetnog, javnog, postojanog i ekonomski učinkovitog sustava u svim jed. lok. samouprave i to je ono što se pokušava postići u zadnje 3-4 godine te je naš sustav gospodarenja otpadom doveden do visoke razine standarda na našem području. Isto tako, poticanje proizvođača otpada i posrednika otpada na odvajanje otpada kako bi se smanjila količina otpada, ispuniti obavezu RH da osigura odvojeno sakupljanje i recikliranje otpadnog papira, metala i ostalih frakcija otpada i na kraju smanjiti količinu otpada koja se zbrinjava odlaganjem na odlagališta. Korisnicima će biti osigurana, ovom odlukom, odvojena predaja otpada na lokaciji obračunskog mjesta korisnika, to znači na kućnom pragu, korištenje reciklažnih dvorišta, korištenje zelenih otoka, odvoz glomaznog otpada na lokaciji obračunskog mjesta. Sve navedeno je u funkciji i dan danas. Ta uredba im nameće proširenje te usluge, najveća razlika će biti stanovnicima Ivanića što će imati na raspolaganju reciklažno dvorište u Ivaniću, što će imati korisnici mogućnost korištenja na godišnjoj razini putem određenog rasporeda odlaganje otpada putem mobilnih reciklažnih dvorišta koja će biti putem tog rasporeda locirana po svim naseljima s područja Grada Ivanića, Križa i Kloštra i organizacija odvojenog skupljanja bio otpada na kućnom pragu od onih korisnika koji će putem jednog dokumenta odnosno izjave odrediti da žele preuzeti smeđu kantu. Unazad tri godine su podijelili njihovim korisnicima 2 000 komada kompostera za kompostiranje i ti korisnici će znači dalje nastaviti kompostirat putem tih kompostera. Oni korisnici koji nemaju prostor za komposter ili žele preuzeti kantu za bio otpad njima će to biti omogućeno, ali će se na kraju u formiranju cijene oni korisnici koji se odluče za kućno kompostiranje cijena će im biti manja na mjesečnoj razini nego korisnicima koji se odluče za preuzimanje smeđe kante i organizirani odvoz. Miješani komunalni otpad će se od korisnika preuzimati putem preuzetih postojećih spremnika, što ostaje isto kao i do sada. Otpadni papir, karton, plastika, limena ambalaža, predavati će se putem vreća žutih i plavih kao i do sada. Da bismo sve ovo proveli, mi moramo pričekati do roka koji je 01.05.2018.g. da vidimo koliko će se korisnika odlučiti na koju opciju pa tek onda prema tome ćemo znati s kojom količinom opreme trebamo ići prema nabavi i javiti se na Javni poziv Ministarstva (koji je bio planiran za početak ove godine) za sufinanciranje nabave komunalne opreme, kom. vozila i objekata određene komun. Infrastrukture.To nas sad sve ograničava u svezi ulaganja u ovu komunalnu infrastrukturu. Cijela ta priča generira dodatnoj nabavi opreme i u velika ulaganja. Dodatno moramo nabaviti minimalno jedan kamion smećar, određene količine spremnika, od kompostera, kanta za biootpad... Većina korisnika je zadovoljna sadašnjim načinom prikupljanja otpada i odvozom 2x mjesečno što će ostati i za dalje , 80% njih na temelju provedenog istraživanja u zadnjih pola godine iako bi nekima odgovaralo da imaju i više spremnika u svom dvorištu jer imaju dovoljno prostora i odvozom 2x mjesečno što će ostati i za dalje. Novo je sakupljanje biootpada putem smeđih kanti, kompostera ako se odluče kompostirat, a koje će moći preuzeti od nas ili imati vlastite kompostere ako ih izgrade u svom dvorištu o svojoj režiji.

Glomazni otpad sakupljat će se jednom godišnje kod korisnika kao i do sada, na reciklažnom dvorištu, bilo u Kloštru, Križu ili Ivaniću i na mobilnom rec. dvorištu, kvartalno. Korisnici koji će imati još veće potrebe, moći će naručiti odvoz glomaznog otpada i to će morati dodatno platiti. To je ta učestalost određena temeljem Uredbe. To je najmanje jednom tjedno za biootpad, tj. 4x mjesečno,a oni koji se odluče na organizirano prikupljanje, znači putem smeđe kante, najmanje jednom mjesečno za otpadni papir će se izvršiti odvoz prema Uredbi. Znači, mi ćemo nastaviti dalje 2x mjesečno to raditi jer su to velike količine koje ljudi nemaju gdje držati. Ono što se vremenom pokaže loše na terenu ili nam to dojave korisnici, će se mijenjati izmjenom Odluka kako je odlučeno na našim Povjerenstvima Ivanića, Križa i Kloštra s obzirom da je sada i svima nama ovo jedna novost kojoj se moramo prilagoditi.

Promjena je također da će umjesto 4x mj., najmanje jednom u 2 tjedna za miješani komunalni otpad ići odvoz o čemu su nas korisnici i informirali, tj. da će to biti dovoljno unutar jednog mjeseca. Morat ćemo sa svakim korisnikom potpisati dokument -izjavu, što je isto novo, a koja zamjenjuje Ugovor o korištenju javne usluge. Izjave će biti dostavljene svim korisnicima na kućnu adresu. Na Izjavi su dva stupca.U prvom su podaci nas, davatelja usluge, a u drugom podaci korisnika koji će moći birati stavke koje je gđa. Radošević navela vezano uz količinu koja će biti propisana za odvoz veće količine otpada od minimalno propisane i vezano uz preuzimanje spremnika za biootpad. Korisnici usluge dužni su davatelju vratiti 2

primjerka potpisane Izjave u roku od 15 dana od zaprimanja iste jer će se u protivnom primjenjivati prijedlog nas ili davatelja usluge. To ćemo vidjeti kasnije u hodogramu aktivnosti koji su rokovi za primjenu svega ovdje navedenog. Dogovor na našim sastancima Povjerenstava naših da će se voditi računa pri pružanju usluge jed. lok. samouprave i o socijalnim momentima, tako da će korisnici soc. pomoći Centra za soc. skrb biti oslobođeni od obveza plaćanja usluge u cjelosti, a troškove kojih će snositi Grad, tj. jed lok. samouprave prema kriterijima iz posebne gradske odluke.To vrijedi za sada i to ćemo preseliti i na novu Odluku. Cijena usluge za takve korisnike koji spadaju u staračka i smačka domaćinstva, biti će manja kao i za povremene korisnike koji koriste nekretninu do 3 mj. godišnje. Ovu odredbu Uredba ne poznaje, u njoj su svi korisnici isti, ali nigdje ne piše da ne možemo staviti odgovarajuće promjene. Obavezni korisnici usluge su svi vl.nekretnine, tj. posebnog dijela iste, a to govori gđa. Radošević samo zato da se zna da svi vlasnici nekretnine moraju ući u sustav odvoza otpada jer i dalje ima nekih lokacija ( nadovezuje se na izlaganje gradonačelnika i vijećnika Golubića vezano uz GIS SUSTAV sa bazom podataka korisnika odvoza otpada tako da se može vidjeti koju uslugu ima ugovorenu koji korisnik na kojoj lokaciji-adresi.) Kad na terenu utvrdimo (sada i putem čipiranja) i sada da neki vl. nekretnine nije naš korisnik, prosljeđujemo to komunalnom redarstvu koje postupa prema komunalnom redu gdje su puno veće kazne što će se vidjeti iz prijedloga koji je u Odluci. Ovo je prikaz usporedbe postojećeg stanja u lijevom stupcu i novog sustava sakupljanja otpada. Prikazuje prikaz usporedbe postojećeg stanja i novog sustava sakupljanja otpada. prikazuje što su sve nudili za tih u prosjeku 63 kn za zelenu kantu 120 litara za 4 odvoza mjesečno, vreća s plastičnim otpadom i papirnatim 2 puta mjesečno, kompost koristi korisnik za vlastite potrebe, sad još nemaju odvoz bio otpada s lokacije korisnika, odvoz glomaznog otpada imaju jedanput na lokaciji obračunskog mjesta i trenutačno u funkciji reciklažno dvorište Kloštar i Križ gdje su reciklažna dvorišta namijenjena stanovnicima tih dviju općina koji tamo besplatno odlažu otpad. Ono što ih čeka od 01.11. je da će preuzimati miješani komunalni otpad tj. otpad iz zelene kante dva i više puta mjesečno, odredba kaže da je dva puta minimalno, ne može biti manje može biti samo više. Onaj korisnik koji će htjet da to bude više izjasnit će se putem izjave i plaćat će veću cijenu. Odvoz plastičnog i papirnatog otpada putem vreća određen je jedanput mjesečno putem uredbe, ali oni će to raditi dva puta mjesečno zato što su korisnici zadovoljni takvim načinom rada. Novost je uvođenje odvoza bio razgradivog otpada 4 puta mjesečno putem smeđe kante isto tako korisnici će se izjasniti putem izjave dali će htjeti komposter preuzeti od njih u vlastitoj režiji ili će htjet preuzet kantu za bio razgradivi otpad. Odvoz glomaznog otpada jedanput godišnje na lokaciji obračunskog mjesta ostaje isto. Mobilno reciklažno dvorište će biti instalirano svaka tri mjeseca u naseljima s područja grada, a nakon izgradnje reciklažnog dvorišta u Ivaniću svaka 4 mjeseca. Biti će objavljen raspored lokacija mobilnog reciklažnog dvorišta kroz cijelu godinu. Korištenje usluga reciklažnog dvorišta nakon izgradnje za potrebe svake fizičke osobe s područja grada. Ne mogu sada tu razgovarati o nikakvoj cijeni koja bude za kantu 120 litara za dva odvoza mjesečno mješanog komunalnog otpada, pretpostavka je rok za donošenje tog cjenika je 01.03.2018. cijena je u fazi neke izrade i kada će imati gotov nekakvi cjenik njega će normalno predočit njihovim suvlasnicima. Ono što pretpostavlja i što se stalno govori da će cijena biti manja, cijena zbog ulaganja velikih novčanih sredstava da bi se osigurao ovakav način rada, računa se da će se povećati do 30 posto. Trenutno ne znaju koja će cijena biti na mjesečnoj razini, s tim da će se oni i dalje držati onoga da sustav bude održiv da ne opterečuju puno građane sa povećanjima cijene trudit će se određeni dio nabaviti putem vlastitih sredstava, a najviše ovise o javnom pozivu Ministarstva. Prikazuje hodogram aktivnosti koji pokazuje da je ono što ih čeka 31.01. gdje vijeće mora donijeti odluku o načinu pružanja javne usluge prikupljanja miješanog komunalnog i bio razgradivog komunalnog otpada. Sljedeći datum je 01.03. kada podnose cijenu na prethodnu suglasnost izvršnim tijelima jedinice lokalne samouprave gradonačelniku i načelnicima. Sljedeći datum je 01.05. 2018. kada moraju ustrojiti digitalni sustav evidencije o preuzetom komunalnom otpadu i imati spremnu evidenciju putem izjava građana. Digitalni sustav evidencije je u biti baza podataka korisnika odvoza komunalnog otpada i na temelju izjave će se podaci upisivati u njega. Zadnji datum je 01.11.2018. kada je zadnji rok za završetak čipiranja spremnika i krajnji rok za primjenu cjenika, nakon tog 01.11. bi trebali imati zaokruženi cijeli proces i početi raditi po ovom novom načinu sakupljanja otpada. Krenuli su sa čipiranjem kanti u zadnje pola godine te su već 2000 čipirali od 5400 spremnika. Bitne su aktivnosti u odnosima s javnošću to je ono što oni intenzivno rade zadnjih nekoliko godina, a tijekom 2018. i 2019. morat će ju pojačati te aktivnosti. Prošli tjedan je objavljen javni poziv za sufinanciranje edukativno-informativnih aktivnosti u djelatnosti gospodarenja otpadom gdje se mogu prijaviti jedinice lokalne samouprave koje imaju više od 10 000 stanovnika, tako da će Grad Ivanić napraviti sporazum s općinom Križ i općinom Kloštar i možda još njih nekoliko pa bi se zajedno prijavili na taj javni poziv. Iznosi koji su predloženi u javnom pozivu kreću se od minimalno 250 000 do 500 000 kn te vjeruje da će im to biti dovoljno da iskomuniciraju kompletno sve što je navela putem letaka i brošura te radio emisija. Dobili su 2017. godine nagradu zajedno s gradom Zadrom na edukacijskom projektu. Nabavljali su dodatnu količinu kompostera, instalirali spremnike za zamjenu igračaka, izgrađena su bila dva reciklažna dvorišta. U 2018. ih čeka izgradnja reciklažnog dvorišta u Ivanić-Gradu.

Gospodin Pongrac – Otvara raspravu i zaključuje raspravu te daje na glasovanje Odluke o načinu pružanja javne usluge prikupljanja miješanog komunalnog otpada i biorazgradivog otpada. Odluka je usvojena jednoglasno. Prelazi na 10. točku Razmatranje prijedloga i donošenje Odluke o izmjenama i dopunama Statuta Grada Ivanić-Grada. Daje riječ Pročelnici Martini Kovač Crnčec.

Pročelnica Martina Kovač Crnčec – navodi da su najvjerojatnije svi upoznati da je krajem prošle godine 13. prosinca 2017. godine stupio novi Zakon o izmjenama i dopunama Zakona o lokalnoj i regionalnoj samoupravi koji je naložio svim jedinicama lokalne samouprave da u roku od 60 dana usklade svoje Statute. Radi se o tehničkoj izmjeni Statuta, najveći novitet je da više nema raspuštanja, odnosno razrješenja Gradonačelnika ako se ne donese Proračun, već se samo raspušta predsjedničko tijelo. Ukoliko novo predsjedničko tijelo ne bi donijelo Proračun u roku od 90 dana, tada bi se raspustio Gradonačelnik. Još jedna velika novost je da prilikom opoziva Gradonačelnika putem referenduma više nije samo ovlašten u 20 posto birača upisanih u popis birača, nego su i oni kao vijećnici, odnosno 2 trećine članova Gradskog vijeća je dužno i može predložiti opoziv Gradonačelnika putem referenduma. Sve ostale izmjene su tehničke, usklađenje sa zakonom, tako da predlaže vijeću da usvoji tu Odluku.

Gospodin Pongrac – otvara raspravu i zaključuje raspravu, te daje na glasovanje Odluke o izmjenama i dopunama Statuta Grada Ivanić-Grada. Utvrđuje da je odluka usvojena sa 16 glasova za i 1 suzdržanim. Prelazi na 11. točku pod Razno i daje riječ gospodinu Golubiću.

Gospodin Golubić – navodi da je dobio odgovor prije sjednice Gradskog vijeća od Vodoopskrbe i odvodnje Zagrebačke županije u vezi prigovora građana. Što se tiće prvog odgovora navodi da se svaki građanin može u roku od 8 dana od privitka računa izjaviti žalbu, a najkasnije do dana dospijeća plaćanja. Građani mogu uputiti reklamacije za ispostavljeni račun, ako misle da je iznos računa prevelik u odnosu na njihovu procjenu. Navodi da su se građani žalili da se u slučaju nestanka vode brojčanik na vodomjeru okreće iako nema vode. Dobio je odgovor od Vodoopskrbe i odvodnje da se brojčanik ne vrti u slučaju pada pritiska ili privremenog nestanka vode i da svaki građanin može sam testirati rad svojih brojčanika tako da isključe sva potrošačka mjesta i pogledaju dali se brojčanik vrti. Ako nije zadovoljan može se zatražiti izvanredno vještačenje vodomjera u Državnom zavodu za mjeriteljstvo. Navodi da mora postojati neka odgovornost građana i da moraju sami reagirati ako nešto nije u redu. Poziva sve građane Grada Ivanić-Grada i sve vijećnike na otvorenje turnira 30. jubilarni međunarodni karate klub mladosti 10. veljače u sportskoj dvorani Žeravinec. Svake godine dođe oko 650 sportaša iz 3 do 4 zemlje. Pozvali su nekoliko visokih uzvanika. Navodi da je prije 2 godine bio japanski veleposlanik, ove godine su pozvali veleposlanika još jedne prijateljske zemlje i Predsjednicu Kolindu Grabar-Kitarović. Ako će dolaziti predsjednica na vrijeme će obavijestiti.

Gospodin Pongrac – zahvaljuje svima i zaključuje 7. sjednicu Gradskoga vijeća.

Sjednica Gradskog vijeća Grada Ivanić-Grada dovršena je u 18.23 h.